संसार त्यागिऐ अन्नपूर्णा काशी जाइऐ रौहा दी ही। महेन्द्र गी औंदे दिक्खेआ तां नुहाड़ा हिरखै कन्ने मन भरोची आया ते खुशी बी होई। तुआईं इक्कदम नेह् भै जागी होआ जे आशा दे मामले च माऊ कन्ने महेन्द्र दी मत कोई खुड़बो-खुड़बी होई गेई होऐ ते महेन्द्र उदी सकैत करन, कोई हौसले-ढरसै दी गल्ल सुन्न जां सिक्ख-मत्त लैन आया होऐ? निक्के हुंदे दी गै महेन्द्र दी आदत ऐ जे उदे पर कदें कोई संकट बनै जां संताप लग्गै तां दरौड़दा अपनी चाची कच्छ औंदा हा। कुसै पर कदें उसी रोह् औंदा तां अन्नपूर्णा नैं शांत करी देना, कोई दुख बुझोऐ तां उसी सैह्जें स्हारने दी सिक्ख-मत बेनी। अबो, ब्याह् दे मगरा महेन्द्र दी जिंदगी च जेह्ड़ा सारें शा बड्डा संकट बनेआ उसदा तत्ताथम्मा करना ते दूर रेहा, ओह् कोई ढारस-दलासा देने जुगड़ी बी नेईं होई सकी। इत सरबंधै च उन्नैं जिसलै बी ते जिस चाल्ली बी बिच्च पौने दी कोशिश कीती महेन्द्र दे घरै च बखोद दूना बधदा गै गेआ, एह् सोचिऐ अन्नपूर्णा नैं घर-बाह्र गै त्यागी औड़ेआ। कसरी ञ्याणा जिस वैद्दै पानी देना भलेयां गै ठाके दा होऐ, जेह्लै पानिऐ गित्तै रोंदा-करलांदा ऐ तां उसदी मां मन, मारिऐ मुंह फेरी लैंदी ऐ ते दूऐ कमरै उठी जंदी ऐ, ईंआं गै अन्नपूर्णा बी घरै शा बाह्र उठी आई ही। दूर तीर्थें रौंह्दे, निजमा कन्ने धर्म-कर्म पालन करदे होई अज्जै तोड़ी उन्नै दीन-दुनिया गी भुल्लने दी चेठ कीती ही, क्या भला महेन्द्र उनें टैंटें-रेड़कें दी कथा छेड़िऐ नुहाड़े भलोई आए दे जख्में गी दुखालन ते नेईं आया।